Գազ Շուշիի

Գազ Շուշիի (), լոբազգիների ընտանիքին պատկանող ծածկասերմ բույս։ Գրանցված է Հայաստանի Հանրապետության Կարմիր գրքում։

Նկարագրություն 
3-12 սմ բարձրությամբ բազմամյա ճիմ առաջացնող, անցողուն բույս է՝  երկծայր մազիկներով ծածկված։ Ծաղկակիրները բազմաթիվ են, բարակ, գետնատարած։ Ծաղկաբույլը խիտ է։ Ծաղկակիցները նշտարաձև են, ձգված-սրացած, համարյա բաժակին հավասար։ Դրոշը դեղին է, 21-24 մմ երկարությամբ, նավակը՝ մանուշակագույն։ Ունդերը ձվաձև են և կողքերից սեղմված, համարյա բաժակին հավասար։

Տարածվածություն 
Հանդիպում է Սևանի ֆլորիստիկական շրջանում (Սոթք գյուղի շրջակայք)։ Աճում է նաև Լեռնային Ղարաբաղի հանրապետության Շուշի քաղաքի շրջակայքում։

Էկոլոգիա 
Աճում է վերին լեռնային գոտում՝ ծովի մակարդակից 2100-2200 մ բարձրությունների վրա, ժայռոտ տեղերում, քարաթափվածքների վրա։ Ծաղկում է հունիս ամսին, պտղաբերում է հուլիսին։

Պահպանություն 
Կրիտիկական վիճակում գտնվող տեսակ է։ Հայտնի է ընդամենը մեկ պոպուլյացիա՝ 10 կմ²-ից պակաս տարածման և բնակության շրջանների մակերեսով։ Հայաստանի Կարմիր գրքի առաջին հրատարակության մեջ ընդգրկված էր որպես ոչնչացման սպառնալիքի ենթակա տեսակ։ Ընդգրկված չէ CITES-ի և Բեռնի կոնվենցիաների հավելվածներում։

Պահպանվում է «Սևան» ազգային պարկի պահպանական գոտում։

Ծանոթագրություններ 

Կրիտիկական վիճակում գտնվող տեսակներ
Ծածկասերմեր
Լոբազգիներ
ՀՀ Կարմիր գրքում գրանցված բույսեր